Kehitysministeri Pekka Haavisto (vihr.) kannattaa sotilaallisen voiman käyttöä Irakin ja Syyrian alueella terroria kylvävää ISIS-järjestöä vastaan, kertoo Iltalehti.

– Joko vastapuolen kanssa neuvotellaan tai heidät tapetaan, Pekka Haavisto vastaa Iltalehden kysymykseen, miten Isiksen kansa voi neuvotella.

Haaviston mukaan kyseinen valinta tulee monessa kriisissä vastaan.

– Heidät on pantava aisoihin sotilaallisesti. En näe, että jäljellä on muita vaihtoehtoja, Haavisto toteaa.

Hän sanoo uskovansa, että ”sopivassa puristuksessa myös Isis-järjestöstä voi löytyä maltillinen siipi, joka on valmis neuvotteluihin, kun väkivallan tie huomataan mahdottomaksi.

– Tämä ei tarkoita, että jo tapahtuneet sotarikokset painetaan villaisella. Syylliset on tuotava oikeuden eteen ja tuomittava, Haavisto sanoo.

Haavisto toteaa, että Suomella ei ole itsellään sotilaallisia resursseja Isiksen vastaiseen taisteluun. Sen sijaan Suomelle löytyy hänen mukaansa rooli humanitaariselta puolelta.

– Jos YK:n mandaatilla päätetään aloittaa rauhanturvaoperaatio, tähän suomalaiset voivat mielestäni hyvin osallistua.